# Hvorfor er det en god idé at læse for sit kæledyr eller sin bamse?

Mange børn bryder sig ikke om at læse højt for kammerater eller forældre. De kan blive ramt af præstationsangst, eller bekymrer sig om, om de begår fejl, læser langsomt eller at lytteren keder sig.

De bekymringer ryger ud ad vinduet, når publikum i stedet er en blød bamse, en hengiven hund, eller måske en godhjertet guldfisk. Kæledyret og bamsen lytter bare tålmodig, uden at dømme, uden at afbryde og uden at rette. De har ikke vasketøj der skal hænges op, eller en notifikation fra Aula, der skal tjekkes. De har bare tid og tålmodighed.

## BREAKING: Det er sundt at læse

Det er vigtigt, fordi når børn (og deres voksne for den sags skyld) læser højt, så træner de deres højtlæsningsfærdigheder, de får øvet sig i at læse, og når man læser jævnligt, øges lysten til at læse samtidig. Før man ved af det, ender man sågar i en god spiral.

## Gør det nemt og hyggeligt

Derfor opfordrer vi til at I – de voksne - sørger for at dyrke læsehyggen derhjemme. Hjælp børnene i gang med at læse for hunden, undulaten, den vandrende pind eller yndlingsbamsen. Gør det nemt ved at skabe gode rammer omkring læsestunden. Bløde puder, lækkert lys og børnenes favoritsnacks.

Og så skal du selvfølgelig gå foran med det gode eksempel og læse selv. Både i dine egen bøger og højt for dine børn og sammen med dine børn.

Det kan også give barnet lyst til at give højtlæsningen videre til andre. Som Alvilda på 5 forklarer det:

“I læser jo også for mig, og så synes jeg, det er lidt sødt og hyggeligt, at jeg også læser for tiger og, nogle gange giver det sådan en dejlig ro inden i”.

## Del læsestunden med os og andre

Behøver du flere argumenter? 😊 Du er velkommen til at dele familiens læsestunder med os på Instagram.

Tag os på @[indsætditbiblioteksinstagramprofil] og @dr\_minisjang\_ramasjang, så vi kan se jeres hyggelige læsestunder.Læs med HundeBanden

## HundeBanden er en del af Alle ord tæller

HundeBanden er en ny serie på DR Ramasjang. Her møder vi hundene Messi, Power, Chloé, Alba og Ollie, som drager ud i verden sammen med et barn, for at mærke på egne hundekroppe, hvordan det er at være barn. De er fem meget forskellige hunde med forskellige interesser. Fælles er dog, at de – som de fleste børn - elsker at blive læst højt for.

Derfor siger vi “Læs med HundeBanden”, og udvider HundeBanden til også at rumme jeres bløde bedstevenner – om det er de levende eller dem i bamseform.

HundeBanden hører under projektet “Alle ord tæller”, hvor bibliotekerne, DR, Trygfondens Børneforskningscenter og en række andre samarbejdspartnere udvikler og afprøve produkter, metoder, indsatser og redskaber for at skabe bedre forudsætninger for gode læseoplevelser og derigennem styrke læselysten og læsekulturen for danske børn (1-14 år).

Læs mere om Alle Ord Tæller på dr.dk <https://www.dr.dk/boern/alleordtaeller>